Armsad õpilased ja lapsevanemad.

Alanud on uus õppeaasta. Soovime, et see aeg mööduks kõigile turvaliselt ja meeldivalt. Omalt poolt püüame sel aastal rohkem tähelepanu pöörata õpilaste õpiraskuse varajasele märkamisele ja sekkumisele, kuid ka kasvatada nendes rohkem iseseisvust ja vastutustunnet. Oleme õpetajaskonnaga kokku leppinud teatud reeglistikus, mida käesolevas kirjas ka teile tutvustan.

Et kõikidel õpilastel oleks võimalik osa saada maksimaalselt tunnis õpitavast, on sel aastal igas kooliastmes õpilasi toetamas ja märkamas abiõpetaja. See tähendab, et abiõpetaja on klassis selleks, et märgata kohe alguses õpilast, kui ta ei ole aru saanud õppematerjalist. Ta annab täiendavaid selgitusi ja õpetusi. Kui lapsele tunnis abistamisest ei piisa, siis on võimalik töötada abiõpetajaga ka peale tunde.

### Eelmiste aastate kogemus näitab seda, et päris paljudel õpilastel on jäänud kodune töö tegemata. Sellel on kindlasti väga erinevad põhjused, kuid sagedasemad põhjused on need, et kas kodutööd ei ole osatud teha või on see lihtsalt ununenud. Siinkohal on meil õpetajatega kokkulepe, et kui lapsel on kodune töö tegemata, siis, kindlasti kirjutab aineõpetaja teate E-kooli, sisuga, et lapse kodune töö on tegemata ning ta on jäetud seda peale tunde tegema. Peale tunde jätmise eesmärk on, et kui laps ei ole osanud teha kodust tööd, siis saab ta sellele veel lisaselgitust-õpetust. Juhul, kui laps on lihtsalt tahtmatult jätnud kodutöö tegemata, siis soovime talle õpetada, et igal teol on tagajärg, ning oma tegemata tööd tuleb kindlasti ära teha, kuid nüüd enam mitte kodus, vaid koolis ja seda peale tunde. Peale tunde jäetakse minimaalselt 45ks minutiks ja maksimaalselt 1,5 tunniks. Peale tunde jätmise kestvus on määratletud põhikooli- ja gümnaasiumiseaduse § 58 lg 3 punkt 10. Kui laps on jäetud peale tunde ja ei jõua bussile, siis organiseerivad sel päeval lapsele transpordi lapsevanemad.

Kui lapsel on sel päeval ringitegevus, siis peab laps sel päeval huviringist loobuma.

Sama kehtib tunnikorra rikkujate kohta. Oleme õpetajatega kokku leppinud, et kui õpilane segab tundi, siis eelneb õpilasele kaks hoiatust, kolmanda rikkumise korral saadetakse ta sotsiaalpedagoogi vestlusele, kuid tunnitöö tuleb järgi teha peale tunde. Samuti kirjutab aineõpetaja e-kooli märkuse selle kohta, et õpilane on tunnist eemaldatud ja peab oma tunnitöö sooritama peale tunde. Kolme hoiatust ei rakendata juhul, kui õpilane kasutab üle klassi ebatsensuurseid väljendeid või füüsilist vägivalda, sel juhul eemaldame õpilase koheselt klassiruumist ja võtame ühendust vanematega.

Ka sellel aastal kehtib Heimtali Põhikoolis telefonikeeld kella 8.35-15.05. Palume ka lastele järele tulnud vanematel seda reeglita austada ja sel ajal koolimajas oma telefonis mitte surfata. Kui on vaja tundide ajal last kätte saada, ehk on tekkinud ootamatu olukord, siis helistage kooli sekretärile 4351095 või direktorile 4351098, kes organiseerib teie teate lapsele edasi. Igasugused muud juhud, kui on juba ette teada, et laps peab koolist varem lahkuma, palume kas E-kooli teatada või saata sõnum klassijuhataja telefonile.

Telefonikeeld õpilase jaoks tähendab seda, et õpilane ei kasuta kella 8.35-15.05ni ühtegi nutiseadet ega kõrvaklappe, v.a juhul, kui õpetaja ise õppetöös seda palub teha. Kui õpilande eirab telefonikeeldu, on meil õigus see hoiule võtta. Kõik keelatud esemed koolis võetakse hoiule ja tagasi saab need ainult lapsevanem. Lapsevanemat teavitatakse kindlasti, kui lapselt on keelatud ese ära võetud ning lepitakse kokku, kuidas ja kelle käest see kätte saadakse.

Laste transportimine autodega kooli ja tagasi on tervitatav, kuid laste auto peale võtmine ja autost väljumine toimugu ohutuse eesmärgil suures parklas, seal on ruumi ja vaateväli tunduvalt laiem, kui väikeses parklas. Turvalisuse tagamiseks palume kindlasti mitte peatuda ja parkida sõidutee ääres.

Üks oluline tähelepanek eelmise aasta kogemusest, on see, et palun jälgige, et teie lapsed öösel magaksid ja enne kooli tulemist sööksid hommikusööki. Kui need kaks tingimust on täidetud, siis teie laps on palju rõõmsam ja suudab ka õpitavat materjali paremini omandada.

Kui laps haigestub, või jääb puuduma mingil muul põhjusel, siis tuleb teatada sama päeva hommikul kella 8.00ks, et laps puuduma jääb, klassijuhatajale sõnumiga e-kooli või mobiiltelefonile. Aktsepteerime puudumistõendeid, mis on laekunud vaid lapsevanema e-kooli kontolt või telefonilt.

Meil on kaunis ja hästi hoitud koolimaja ning, et seda hoida ka järgmiste laste jaoks on õpilastel sisejalanõud kohustuslikud- kummitallaga spordijalats ei ole sisejalanõu.

Jälgige kindlasti ka meie huvitegevuse plaani, kuna sel aastal on see väga mitmekesine ja uusi huvitavaid väljakutseid pakkuv.

Oleme avatud lastevanemate ettepanekutele, et koolielu oleks meile kõigile tore ja muretu.